**Ἀριστοτέλους, Μετὰ τὰ Φυσικὰ Α, 2, 98b12-28**

Διὰ γὰρ τὸ θαυμάζειν οἱ ἄνθρωποι καὶ νῦν καὶ τὸ πρῶτον ἤρξαντο φιλοσοφεῖν, ἐξ ἀρχῆς μὲν τὰ πρόχειρα τῶν ἀτόπων θαυμάσαντες, εἶτα κατὰ μικρὸν οὕτω **προϊόντες** καὶ περὶ τῶν μειζόνων διαπορήσαντες, οἷον περί τε τῶν τῆς σελήνης παθημάτων καὶ τῶν περὶ τὸν ἥλιον καὶ τὰ ἄστρα καὶ περὶ τῆς τοῦ παντὸς γενέσεως. Ὁ δ’ ἀπορῶν καὶ θαυμάζων οἴεται ἀγνοεῖν (διὸ καὶ ὁ φιλόμυθος φιλόσοφός πώς ἐστιν· ὁ γὰρ μῦθος **σύγκειται** ἐκ θαυμασίων)· ὥστ’ εἴπερ διὰ τὸ φεύγειν τὴν ἄγνοιαν ἐφιλοσόφησαν, φανερὸν ὅτι διὰ τὸ εἰδέναι τὸ ἐπίστασθαι ἐδίωκον καὶ οὐ χρήσεώς τινος ἕνεκεν. Μαρτυρεῖ δὲ αὐτὸ τὸ **συμβεβηκός**· σχεδὸν γὰρ πάντων **ὑπαρχόντων** τῶν ἀναγκαίων καὶ τῶν πρὸς ῥᾳστώνην καὶ διαγωγὴν ἡ τοιαύτη φρόνησις ἤρξατο ζητεῖσθαι. Δῆλον οὖν ὡς δι’ οὐδεμίαν αὐτὴν ζητοῦμεν χρείαν ἑτέραν, ἀλλ’ ὥσπερ ἄνθρωπος, **φαμέν,** ἐλεύθερος ὁ αὑτοῦ ἕνεκα καὶ μὴ ἄλλου ὤν, οὕτω καὶ αὐτὴν ὡς μόνην οὖσαν ἐλευθέραν τῶν ἐπιστημῶν· μόνη γὰρ αὕτη αὑτῆς ἕνεκέν ἐστιν.

Επαναληπτικές ασκήσεις

Κατανόησης

1.Με βάση το κείμενο αναφοράς να χαρακτηρίσετε τις παρακάτω φράσεις ως Σωστές ή Λανθασμένες τεκμηριώνοντας την επιλογή σας γράφοντας τη χαρακτηριστική φράση του κειμένου.

Α. Αφετηρία της φιλοσοφίας κατά τον Αριστοτέλη είναι η περιέργεια και ο θαυμασμός.

Β.Τα φαινόμενα της σελήνης και του ήλιου ανήκουν στα παράξενα της καθημερινής ζωής και αυτά πρώτα προβλημάτισαν τους ανθρώπους.

Γ.Τι στιγμή που απορεί κάποιος αντιλαμβάνεται την άγνοιά του.

Δ. Είναι παράλογος ο ισχυρισμός ότι όποιος αγαπά τους μύθους είναι και φιλόσοφος.

Ε. Ο Αριστοτέλης ισχυρίζεται ότι παράλληλα με την ικανοποίηση των άμεσων βιοτικών αναγκών, ο άνθρωπος άρχισε να φιλοσοφεί.

2. Γιατί η Φιλοσοφία είναι η μόνη ελεύθερη επιστήμη;

Λεξιλογικές

1. Με ποιες λέξεις του αρχαίου κειμένου παρουσιάζουν ετυμολογική συγγένεια οι παρακάτω λέξεις: *χέρι, πέρασμα,* ***πένθος, περιουσία, φυγάς, ιδέα, βωμός, σχήμα, νους, φήμη***.
2. Να γράψετε δύο ομόρριζα ουσιαστικά απλά ή σύνθετα στη νέα ελληνική για καθεμιά από τις λέξεις του κειμένου με τα έντονα γράμματα.
3. **Πρόχειρα, παθημάτων, διαγωγή, φρόνησις** :Για καθεμιά από τις προηγούμενες λέξεις να γράψετε μία περίοδο λόγου στη νέα ελληνική όπου η ίδια λέξη σε οποιαδήποτε μορφή της θα έχει διαφορετική σημασία από αυτή που έχει στο αρχαίο κείμενο.
4. Να βρεθούν από το αρχαίο κείμενο οι ετυμολογικά συγγενείς λέξεις των παρακάτω λημμάτων : **φίλαρχος, πένθος, κειμήλιο, πέρασμα, κατάφαση, διάβαση.**

Ερμηνευτικές

1.Τι θέλει να αποδείξει ο Αριστοτέλης και με ποια επιχειρήματα;

2.Θα μπορούσε κανείς να υποστηρίξει ότι στο Μετά τα Φυσικά ο Αριστοτέλης παρουσιάζει την πρώτη ιστορία της Φιλοσοφίας;

3. Γιατί κατά τον Αριστοτέλη αυτός που αγαπά τους μύθους είναι και φιλόσοφος; Συσχετίστε την άποψή του με την άποψη του Πλάτωνα για το ίδιο θέμα.